A Bizottság 2002/78/EK irányelve

(2002. október 1.)

a gépjárművek és pótkocsijaik egyes kategóriáinak fékberendezéseire vonatkozó tagállami jogszabályok közelítéséről szóló 71/320/EGK tanácsi irányelvnek a műszaki fejlődéshez történő hozzáigazításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2001/116/EK [1] bizottsági irányelvvel módosított, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelvre [2] és különösen annak 13. cikke (2) bekezdésére,

tekintettel a legutóbb a 98/12/EK [3] bizottsági irányelvvel módosított, a gépjárművek és pótkocsijaik egyes kategóriáinak fékberendezéseire vonatkozó tagállami jogszabályok közelítéséről szóló, 1971. július 26-i 71/320/EGK tanácsi irányelvre [4] és különösen annak 5. cikkére,

mivel:

(1) A 71/320/EGK irányelv a 70/156/EGK irányelvvel létrehozott EK-típusjóváhagyási eljárás külön irányelveinek egyike. Következésképpen a 70/156/EGK irányelvben megállapított – a járműrendszerekre, azok alkatrészeire és különálló szerelési egységeire vonatkozó – rendelkezéseket kell alkalmazni a 71/320/EGK irányelvre.

(2) Nem tekintik szükségesnek a pótalkatrészként szolgáló fékbetétrészegységek jóváhagyására vonatkozó követelmények alkalmazását a fékrendszer jóváhagyásánál használt részegységekre, feltéve hogy az ilyen részegységek ezen irányelv követelményeivel összhangban azonosíthatók.

(3) Egyértelművé kell tenni a 71/320/EGK irányelvnek a pótalkatrészként szolgáló fékbetétekre való alkalmazását azok megjelölése és csomagolása tekintetében. Meg kell különböztetni az eredeti berendezéssel azonos, meghatározott járművekhez szállított, pótalkatrészként szolgáló fékbetétrészegységeket az eredetivel nem azonos berendezésektől.

(4) Ennek megfelelően a 71/320/EGK irányelvet módosítani kell.

(5) Az ezen irányelvben előírt intézkedések összhangban vannak a 70/156/EGK irányelvvel létrehozott, az irányelveknek a műszaki fejlődéshez való hozzáigazításával foglalkozó bizottság véleményével,

ELFOGADTA EZT AZ IRÁNYELVET:

1. cikk

A 71/320/EGK irányelv I., IX. és XV. melléklete ezen irányelv mellékletével összhangban módosul.

2. cikk

2003. január 1-jétől kezdve a tagállamok a gépjárművek fékberendezéseivel kapcsolatos okok alapján nem tiltják meg a pótalkatrészként szolgáló fékbetétek értékesítését vagy forgalomba helyezését, ha a pótalkatrészként szolgáló fékbetétek megfelelnek az ezen irányelvvel módosított 71/320/EGK irányelv követelményeinek.

3. cikk

(1) 2003. június 1-jétől kezdve a tagállamok a gépjárművek fékberendezéseivel kapcsolatos okok alapján megtilthatják a pótalkatrészként szolgáló fékbetétek értékesítését vagy forgalomba helyezését, ha a pótalkatrészként szolgáló fékbetétek nem felelnek meg az ezen az irányelvvel módosított 71/320/EGK irányelv követelményeinek.

(2) Az (1) bekezdés rendelkezése ellenére a tagállamoknak engedélyezik az olyan, pótalkatrészként szolgáló fékbetétek pótalkatrész céljából történő értékesítését vagy forgalomba helyezését, amelyeket a 98/12/EK irányelvvel módosított 71/320/EGK irányelv hatálybalépése előtt megadott típusjóváhagyással rendelkező gépjárműtípusokba szerelnek be, azzal a feltétellel, hogy ezek a pótalkatrészként szolgáló fékbetétek nem sértik a 98/12/EK irányelvvel módosított 71/320/EGK irányelvnek az ilyen gépjárművek forgalomba helyezésekor hatályos előző változatának rendelkezéseit. Ezek a fékbetétek azonban semmilyen körülmények között nem tartalmaznak azbesztet.

4. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2002. december 31. előtt megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

5. cikk

Ez az irányelv az Európai Közösségek Hivatalos Lapjában való kihirdetését követő huszadik napon lép hatályba.

6. cikk

Ennek az irányelvnek a tagállamok a címzettjei.

Kelt Brüsszelben, 2002. október 1-jén.

a Bizottság részéről

Erkki Liikanen

a Bizottság tagja

[1] HL L 18., 2002.1.21., 1. o.

[2] HL L 42., 1970.2.23., 1. o.

[3] HL L 81., 1998.3.18., 1. o.

[4] HL L 202., 1971.9.6, 37. o.

--------------------------------------------------

MELLÉKLET

A 71/320/EGK irányelv mellékletei a következőképpen módosulnak:

1. Az I. melléklet 2. pontja az alábbi 2.3-2.3.4. ponttal egészül ki:

"2.3. Fékbetétek és fékbetétrészegységek

2.3.1. A lejárt élettartamú alkatrészek pótlására szolgáló fékbetétrészegységek a XV. melléklet 1.1. pontjában meghatározott jármű-kategóriák esetében megfelelnek a XV. mellékletben szereplő követelményeknek.

2.3.2. Ha azonban a fékbetétrészegységek a IX. melléklet függelékének 1.2. pontjában szabályozott típusok közé tartoznak, és olyan gépjárműbe/tengelyre/fékbe történő beszerelésre szolgálnak, amelyre az érintett típus-jóváhagyási dokumentum vonatkozik, akkor az ilyen fékbetétrészegységeknek a 2.3.2.1-2.3.2.2. pontban felsorolt követelmények teljesítése esetén nem szükséges megfelelniük a XV. melléklet követelményeinek.

2.3.2.1. Jelölés

A fékbetétrészegységeket legalább a következő jelölésekkel kell ellátni.

2.3.2.1.1. A gépjármű és/vagy alkatrész gyártójának neve vagy védjegye.

2.3.2.1.2. A fékbetétrészegység márkája és azonosító alkatrészszáma a 2.3.4. pont szerint rögzített adatoknak megfelelően.

2.3.2.2. Csomagolás

A fékbetétrészegységeket tengelyenként csomagolják a következő követelményekkel összhangban:

2.3.2.2.1 Minden egyes csomagolást úgy kell kialakítani és lezárni, hogy felismerhető legyen, ha azt előzőleg felnyitották;

2.3.2.2.2. Minden egyes csomagoláson legalább az alábbi adatokat fel kell tüntetni:

2.3.2.2.2.1. A csomagban található fékbetétrészegységek száma;

2.3.2.2.2.2. A gépjármű és/vagy alkatrész gyártójának neve vagy védjegye;

2.3.2.2.2.3. A fékbetétrészegység/részegységek márkája és azonosító alkatrészszáma a 2.3.4. pont szerint rögzített adatoknak megfelelően.

2.3.2.2.2.4. Az adott tengelygarnitúra alkatrészszáma a 2.3.4. pont szerint rögzített adatoknak megfelelően.

2.3.2.2.2.5. A vevő számára azon gépjármű/tengely/fékek azonosítását lehetővé tevő adatok, amelyre a csomagban található részegység jóváhagyást kapott.

2.3.2.2.3. Minden egyes csomagnak tartalmaznia kell egy szerelési útmutatót a kiegészítő alkatrészekre vonatkozó különös hivatkozással, valamint azzal a megjegyzéssel, hogy a fékbetétrészegységeket minden egyes tengely esetében garnitúránként kell kicserélni.

2.3.2.2.3.1. A szerelési útmutató a fékbetétrészegység csomagolásának részeként külön átlátszó tasakban is elhelyezhető.

2.3.3. A kizárólag a gépjárműgyártók részére készült, az új gépjárművek összeszerelésénél felhasznált fékbetétrészegységeknek nem kell megfelelniük a fenti 2.3.2.1. és 2.3.2.2. pontban szereplő követelményeknek.

2.3.4. A gépjármű gyártója a műszaki szolgálatok és/vagy jóváhagyó hatóságok számára elektronikus formában megküldi azokat az adatokat, amelyek a szóban forgó alkatrészszám és a típus-jóváhagyási dokumentum közötti kapcsolatot lehetővé teszik.

Az adatszolgáltatás alábbi információkat tartalmazza:

- a gépjármű gyártmánya/gyártmányai és típusa/típusai,

- a fékbetét gyártmánya/gyártmányai és típusa/típusai,

- a fékbetétrészegységek alkatrész száma/számai és mennyisége,

- adott tengelyre való fékgarnitúra alkatrész száma,

- az érintett gépjárműtípus/gépjárműtípusok fékrendszerének típus-jóváhagyási száma."

2. A IX. melléklet 1. függeléke a következőképpen módosul:

a)

Az EK-típusbizonyítvány első sora helyébe a következő szöveg lép:

"Értesítés [1]… vonatkozóan"

b) Az EK-típusbizonyítványhoz tartozó kiegészítésben az 1.2., 1.2.1. és 1.2.2. pont helyébe a következő szövegrész lép:

"1.2. Fékbetétek

1.2.1. A II. melléklet összes vonatkozó előírása szerint megvizsgált fékbetétek

1.2.1.1. A fékbetétek gyártmánya/gyártmányai és típusa/típusai:

1.2.2. A XII. melléklet szerint megvizsgált alternatív fékbetétek

1.2.2.1. A fékbetétek gyártmánya/gyrtmányai és típusa/típusai:"

3. A XV. melléklet a következőképpen módosul:

a)

A 6.1. pont helyébe a következő szöveg lép:

"Az ezen irányelv előírásaival összhangban jóváhagyott típusoknak megfelelő, pótalkatrészként szolgáló fékbetétrészegységeket tengelyenként kell garnitúrákba csomagolni."

b) A 6.3.4. pont helyébe a következő szöveg lép:

"elégséges a vevő számára annak azonosítására, hogy milyen gépjárműre/tengelyre/fékekre kapott jóváhagyást a csomagban található egység."

[1] Amennyiben a jóváhagyás kérelmezése a 71/320/EGK irányelv XV. melléklete szerint történik, akkor a jóváhagyó hatóságnak meg kell adnia a 71/320/EGK irányelv IX. mellékletének 3. függelékében említett adatokat. Ezeket az adatokat azonban kizárólag a 71/320/EGK irányelv XV. melléklete szerinti jóváhagyás céljára szabad megadni.

--------------------------------------------------